Չծնված երեխաների գերեզմանատուն

Չծնված երեխաների գերեզմանատուն , գերեզմանոց ընդհատված սաղմերը թաղելու համար։ Գտնվում է Վիետնամի Խանհոա նահանգի Նյաչանգ քաղաքում։

Պատմություն 
Գերեզմանատունը Նյաչանգ քաղաքի կենտրոնից 10 կմ հյուսիս 2004 թվականի հուլիսին հիմնադրել է տեղի բնակիչ Թոնգ Ֆուոկ Ֆուկը , որն այդ նպատակով գնել է հատուկ հողատարածք։ Ֆուկը պատմում է, որ երբ 2001 թվականին իր կինը ծննդաբերության ժամանակ բազմաթիվ բարդությունների հանդիպեց, նա երդվեց Աստծուն, որ եթե կինը և երեխան ողջ մնան, նա իր կյանքը կնվիրի ուրիշներին օգնելուն։ Կլինիկայում Ֆուկը տեսել է բազմաթիվ հղի կանանց, որոնք եկել էին այնտեղ աբորտ անելու։ Որպես հավատքով կաթոլիկ՝ նա ցնցվել է այնտեղ տեսածից և հասկացել, որ «մարդու կյանքը սուրբ է հղիանալու պահից։ Այն երեխաները, որոնց մայրերը աբորտի են գնացել, հոգի ունեն, մարդիկ են։ Բայց նրանց չեն թաղում, այլ նետում են աղբարկղը»։

Իր առաջին երեխայի ծնվելուց անմիջապես հետո Ֆուկը սկսել է կլինիկայից վերցնել և իր տան հետնաբակում թաղել չծնված սաղմերի մնացորդները։ Սկզբում և՛ բժիշկները, որոնցից նա խնդրում էր այդ մնացորդները, և՛ հարևանները կարծում էին, որ տղամարդը խելագարվել է։  «Ես դա անում եմ՝ մտածելով այն երեխաների մասին, որոնք այսօր ողջ են, կարող են զվարճանալ, գնալ դպրոց, ուտել կոնֆետ և թխվածքաբլիթ»,- բացատրել է նա:- Իսկ այն երեխաները չեն տեսել կյանքի բերկրանքները։ Այն ամենը, ինչ ես կարող եմ նրանց տալ, արժանավայել գերեզմանն է։ Պարզապես ցանկանում եմ, որ ամեն ինչ լինի մարդավարի»: 2004 թվականին Ֆուկը, որն աշխատում էր որպես շինարար, սեփական խնայողություններով գնել է հողատարածք Հոն Թհոմ լեռան ստորոտում , որը սկսել է օգտագործել որպես ընդհատված պտուղների գերեզմանատուն, որոնք նա վերցրել է կլինիկաներից, ծննդատներից և, նույնիսկ, աղբանոցներից։

Գերեզմանոցում կատարվել է ավելի քան 10000 թաղում. կավե սափոր, մի քանի բուռ ավազ, վրան՝ 20 x 20 սմ չափսերի փոքրիկ տապանաքար։ Շատ տապանաքարեր զարդարված են կարմիր, վարդագույն կամ դեղին արհեստական վարդով։ Յուրաքանչյուր սալիկի վրա թաղման ամսաթիվն է և երեխայի քրիստոնեական անունը․ այստեղ ամենատարածված անուններն են Պաոլոն (Պողոս) և Մարիան։ Ժամանակի ընթացքում Թոնգ Ֆուոկ Ֆուկը ձեռք է բերել օգնականներ և հանգանակողներ, իսկ մոտակա պագոդայում նրան խոստացել են հոգ տանել 11000 մ² տարածք զբաղեցնող գերեզմանոցի մասին։

Գերեզմանատանը Ֆուկը խոսել է այն կանանց հետ, ովքեր եկել էին աղոթելու իրենց չծնված երեխաների համար։ Նրան շնորհակալություն են հայտնել այն բանի համար, որ նա միակն է, ով մարդկայնորեն է վերաբերվել հղիության արհեստական ընդհատման զոհերին։

Ֆուկը հույս ունի, որ գերեզմանատուն այցելելը շատերին հետ է պահել աբորտից։ Նա հղիներին առաջարկում է սնունդ և ապաստարան սեփական տանը, եթե այդ կանայք կյանքում դժվարություններ են ունենում, իսկ ծննդաբերությունից հետո նրանք կարող են երեխային թողնել այնտեղ անորոշ ժամանակով, եթե ի վիճակի չեն ինքնուրույն մեծացնելու։ Ֆուկի տանը մոտ քսան փրկված երեխա է ապրում, ընդ որում, այն երեխաներին, որոնցից մայրերը հրաժարվել են, նա որդեգրել է։ Թոնգի գործունեությունը գրավել է հանրության ուշադրությունը։ Ապաստարանի գործունեությունն ապահովելու համար նա օգնություն է ստանում տարբեր տեղերից, այդ թվում՝ կաթոլիկ և բուդդայական համայնքներից։ Ֆուկին անվանում են «Վիետնամի հայր», 2006 թվականին երկրի նախագահ Նգուեն Մին Չիետը նրան հղել է շնորհակալական նամակ։

Ծանոթագրություններ

Արտաքին հղումներ 

 
 Tống Phước Phúc Orphanage на Фейсбуке
 Тонг Фыок Фук на Фейсбуке
 (Не)рождённые во Вьетнаме

Վիետնամի գերեզմանատներ
2004 հիմնադրումներ Ասիայում